Nariadenie Komisie (ES) č. 1597/2002
zo 6. septembra 2002,
ktorým sa ustanovujú podrobné pravidlá uplatňovania smernice Rady 1999/105/ES ohľadne úpravy vnútroštátnych zoznamov základného lesného množiteľského materiálu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o uvádzaní na trh lesného množiteľského materiálu [1], najmä na jej článok 10 ods. 3,
keďže:
(1) V súlade s článkom 10 ods. 1 smernice 1999/105/ES členské štáty zakladajú vnútroštátny register základného lesného materiálu rôznych drevín, ktorý je schválený na ich príslušnom území.
(2) V súlade s článkom 10 ods. 2 tej istej smernice členské štáty vyhotovujú výpis z vnútroštátneho registra vo forme vnútroštátneho zoznamu, ktorý sa na požiadanie poskytne Komisii a ostatným členským štátom. Vnútroštátny zoznam sa predkladá v jednotnej úprave za každú "schválenú jednotku", ako sa uvádza v článku 4 ods. 2 písm. b smernice 1999/105/ES a pre každú kategóriu lesného množiteľského materiálu upresňuje v článku 2 ods. l tej istej smernice. Pre kategórie "identifikovaný zdroj" a "vybraný" sa povoľuje výpis "schválených jednotiek" v rámci jednej oblasti. Presné pokyny o údajoch, ktoré sa majú v zozname uviesť, sa upresňujú vo vyššie uvedenom článku 10 ods. 2.
(3) V záujme toho, aby sa zabezpečilo, že vnútroštátne zoznamy sa budú viesť riadne a v porovnateľnej podobe, úprava týchto zoznamov by sa mala na úrovni spoločenstva štandardizovať. Komisii by to uľahčilo uverejňovanie zoznamu pod názvom "Zoznam schváleného základného materiálu na zber lesného množiteľského materiálu", ako sa uvádza v článku 11 ods. 1 spomínanej smernice.
(4) Opatrenia, ktoré sa ustanovujú v tomto nariadení, sú v súlade so stanoviskom Stáleho výboru pre osivo a množiteľský materiál pre poľnohospodárstvo, záhradníctvo a lesné hospodárstvo,
PRIJALA TOTO NARIADENIE:
Článok 1
Každý členský štát vypracováva vnútroštátny zoznam, ktorý sa uvádza v článku 10 ods. 2 smernice 1999/105/ES, v štandardizovanej úprave, ako sa presne uvádza v prílohe. Každý členský štát na požiadanie poskytuje svoj zoznam Komisii a ostatným členským štátom vo forme elektronickej tabuľky alebo databázy.
Článok 2
Toto nariadenie nadobúda účinnosť 20. deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. septembra 2002